ילדים זה שמחה

עטיפת השיר

**ילדים זה שמחה** הוא שיר בביצוע של דנה שהיה שיר הגאווה הרשמי של תל אביב-יפו לשנת 2014.

## רקע

השיר הוא גרסת כיסוי לשיר "ילדים זה שמחה" של להקת הברירה הטבעית משנת 1976. במקור השיר הוא שיר מחאה נגד ילודה לא אחראית ללא יכולת פרנסה וכלכלה שמגדילה את מעגל העוני. השיר מציע להביא אפילו עשרים ילדים, ואת הפרנסה עבורם *"אלוהים כבר ייתן, הסעד גם כן"*. עם השנים המסר חמק מאוזני המאזינים ועבור רבים הפך להיות שיר המעודד ילודה וילדים בטענה ש"ילדים זה שמחה".

בראיונות רבים דנה מספרת שהיא עצמה אוהבת מאוד ילדים אך לא מעוניינת בגידול. מתוך ראיון ל"הארץ" בינואר 2014: *"אני כמעט מרחמת על ילדים שהיו צריכים לגדול תחת ידי. אבוי לי אם הייתי צריכה להגיע למצב שאני קשוחה ורעה לילד. המצפון היה הורג אותי"*.

בשנת 2014 מצעד הגאווה בתל אביב היה בסימן חיי משפחה ושיוויון בקהילה, ושיר הנושא שנבחר עבורו הוא "ילדים זה שמחה", בביצועה מיוחד של דנה. בגרסה הזו, השיר הוא שיר דאנס שמח.

בכתבה באתר "פרוגי" נכתב שיניב וייצמן, יועץ ראש עיריית תל אביב לענייני קהילת הלהט"ב מסר: *"הבחירה בדנה אינטרנשיונל, שהיא אייקון גם מחוץ לגבולות ישראל, באה לחזק את הציוויון הבינלאומי של האירוע. הקלטת שיר הגאווה עם דנה אינטרנשיונל מכוון באופן טבעי גם לקהל בינלאומי. אם תרצה אלוהימה, כך יהיה גם בשנה הבאה!".*

ב-5.6.2014 פורסם השיר יחד עם הוידאו קליפ. המצעד התקיים ב-13.6.2014 ודנה הופיעה על הבמה המרכזית עם מספר שירים וביניהם "ילדים זה שמחה".

## וידאו קליפ

   תסריטאי ובמאי הקליפ הוא עומר טובי, מליין מסיבות ה"אריסה". בקליפ דנה מגלמת אמא שמלווה את בנה ראם לעלייה לתורה בבית כנסת. הצילומים התקיימו בבית הכנסת בשכונת "הדר יוסף" בתל אביב, ועל מרפסת בית הכנסת הגדול ברחוב אלנבי. בצילומי הקליפ השתתפו 17 ילדים ממשפחות דתיות.

דנה אמרה במהלך צילומים: *"כשהציעו לי את הרעיון לתסריט הקליפ, התאהבתי בו מיד, יש משהו בפתיחות הזאת בהבנה ובקבלה, שבית תפילה הוא מקום ששייך לכולם. אלוהים לא עושה סלקציה בין אנשים שרוצים לחוות חוויה רוחנית, ולהגיע לבית כנסת להתפלל. לשמחתי, רק בעיר המדהימה הזו תל אביב, שנולדתי וגדלתי בה ואותה אני הכי אוהבת בעולם, מבינים את זה ונושאים את הבשורה של דור העתיד. מאז ילדותי לא ביקרתי בבית כנסת, זהו אחד מזיכרונות הילדות הנעימים שלי עם סבי בשבת, אז הנה עכשיו תהיה לי הזדמנות לחזור אל הריחות המוכרים והאהובים מפעם"*.

במהלך הצילומים התפתח ויכוח עם מנהלי בית הכנסת והם הופסקו.

ב-7.6.2014 לאחר צאת הקליפ לרשת, פורסם ב"וואלה" שרבנים יוצאים נגדו. הרב רצון ערוסי טען: *"נעשה שימוש במוסד קדושה לצורך דבר שמוסד הקדושה שולל אותו. זה דבר רע מיסודו. משתמשים באביזרי ובמוסדות קדושה כדי להפגין את הגאווה? להיכנס לתוך קודש הקודשים ולצלם קליפ כזה? זה הזוי. צריך לקבוע קווים. יש גבול לכל תעלול".* על אף התגובות, הקליפ נותר באוויר.

ב-10.6.2014 פורסם ב"וואלה" שהורי הילדים המככבים בקליפ יוצאים אף הם נגדו. אחד ההורים טען: *"לא היה לנו שמץ של מושג לאיזה קליפ הם מצטלמים, אמרו לנו שמדובר בקליפ שעוסק בבר מצווה ומטרתו לעודד תיירות בתל אביב. רק שכחו להגיד לנו שזה תיירות לקהילה הגאה".* בתגובה הקליפ הוגדר כסרטון פרטי ובכך נחסם לצפייה, ורק גרסת האודיו נותרה זמינה. בהמשך הקליפ פורסם מחדש, כשפני הילדים מטושטשים. לאחר מספר חודשים החסימה על הסרטון המקורי הוסרה, והוא חזר להיות ניתן לצפייה.

## הצלחה

השיר היה בצמרת של המצעד העברי השבועי של מדיה פרוסט במשך שבוע. דנה סיפרה בראיון ל-mako: *"הייתה תחושה שהדבר הנדיר הזה, ששיר הופך ללהיט ענק, עומד לקרות. אבל בשבוע השני נחטפו שלושת הנערים בגוש עציון. הארץ נרעשה והשיר נגנז. היה ברור שאי אפשר להשמיע 'ילדים זה שמחה' כשילדינו נחטפו"*.

ביולי 2017 התקיימה בתל אביב הפגנה של הקהילה הגאה לזכויות אימוץ ילדים, ודנה הופיעה עם השיר הזה, שמעודד גידול ילדים. היא הופיעה איתו פעמים נוספות באירועי גאווה.

## מילים

ילדים זה שמחהילדים זה ברכהולכם יש לב של זהבכתוב בתורהאולי בגמראלכו תשאלו את הרב
תביאו ששה, תביאו שבעהתביאו שמונה ילדיםזאת לא בדיחההארץ צריכה הרבה צעירים נחמדים
תביאו תריסר ולמה לא ח"י?תביאו עשרים ילדים"אלוהימה" תתןהסעד גם כןמה שצריכים ילדים

## וידאו

* אודיו מתוך העמוד הרשמי
* וידאו קליפ
* הופעה במצעד הגאווה 2014
* הופעה משותפת עם הראל סקעת (2018)